Флоренсио Кампоманес

Флоренсио Кампома́нес (испани. Florencio Basa Campomanes; 1927 оны 2-р сарын 22-нд Филиппины Манила хотод төрсөн —2010 оны 5-р сарын 3-нд Филиппины Багио хотод нас барсан) — филиппины шатарчин бөгөөд шатрын зүтгэлтэн, 1982-1995 онд Олон улсын шатрын холбооны Ерөнхийлөгчөөр сонгогдон ажилласан.

Ф.Кампоманес 1950 онд Филиппины Үндэсний шатрын анхны мастер бөгөөд 1948 онд Филиппиний их сургууль, 1951 онд АНУ-ын Браун их сургуулийг төгссөн байна.

1956, 1960 онд Кампоманес Филиппиний шатрын аварга шалгаруулах тэмцээнд түрүүлж, таван удаа Дэлхийн Шатрын олимпиадад эх орноо төлөөлөн оролцож байжээ.

1956-1982 онд Кампоманес ФИДЕ-д Филиппины байнгын төлөөлөгчөөр ажиллаж байсан. 1966-1970 онд ФИДЕ-гийн Азийн бүсийн ерөнхийлөгч, 1974-1982 онд Ази хариуцсан дэд ерөнхийлөгчөөр ажиллаж байсан.

1982 онд Ф.Кампоманес ФИДЕ-ийн ерөнхийлөгчөөр сонгогджээ. Сонгуульд тэрээр өмнөх ерөнхийлөгч Фридрик Олафссон, Югославын Бозидар Кажич нарыг ялсан байна.

1985 оны 2-р сарын 15-нд Кампоманес 48 дахь тоглолтын дараа Анатолий Карпов, Гарри Каспаров хоёрын хооронд болсон шатрын дэлхийн аварга шалгаруулах тэмцээнийг зогсоох шийдвэр гаргаж, тэмцээнд оролцогчдын бие бялдар, сэтгэл зүйн нөөц шавхагдсан гэж тайлбарласан юм. 

ФИДЕ-гийн ерөнхийлөгчийн албан тушаалыг орхисны дараа (1995 онд Кирсан Илюмжинов сонгогдсон) Кампоманес ФИДЕ-ийн хүндэт ерөнхийлөгчөөр үлджээ.

2003 онд Ф.Кампоманес 1992 оны Манилагийн олимпийн бэлтгэлийн үеэр 13 сая песо завшсан хэрэгт буруутгагдаж байжээ. Кампоманес олон улсын байгууллагыг төлөөлж байсан бөгөөд Филиппиний хуулиар санхүүгийн зардлаа илчлэх үүрэг хүлээгээгүй тул ялыг дараа нь цуцалсан байна.

2007 оны 2-р сард тэрээр осолд ороод эрчимт эмчилгээ хийлгэсэн. Флоренсио Кампоманес 2010 оны 5-р сарын 3-нд Багио хотод түрүү булчирхайн хорт хавдраар нас баржээ.